AS บวก 4% โบรกชี้ส่ง 2 เกมใหญ่สู่ตลาด ช่วยหนุนไตรมาส 4 เติบโตแกร่ง
AS บวก 4% โบรกฯคาดจะเปิดตัวเกม IP ใหญ่ 2 เกมในช่วงส.ค.-ก.ย. 64 หนุนการเติบโตครึ่งปีหลัง ท่ามกลางการล็อคดาวน์ที่ทวีส่งผลให้ประชนชน 'Work From Home' มีเวลาเล่นเกมมากขึ้น
20 ส.ค. 2564

ผู้สื่อข่าวรายงานว่า วันนี้ (20 ส.ค. 2564) ราคาหุ้น บริษัท เอเชียซอฟท์ คอร์ปอเรชั่น จำกัด (มหาชน) หรือ AS ณ เวลา 10.37 น. อยู่ที่ระดับ 19.00 บาท บวกไป 0.80 บาท หรือขึ้นไป 4.40% โดยราคาขึ้นสูงสุด 19.30 บาท ขณะที่ราคาลงต่ำสุด 18.40 บาท ด้วยมูลค่าการซื้อขาย 125.42 ล้านบาท

บริษัทหลักทรัพย์ ทิสโก้ จำกัด ระบุในบทวิเคราะห์ (17 ส.ค.2564) โดยคาดทาง AS จะเปิดตัวเกม IP ใหญ่ 2 เกมในช่วงส.ค.-ก.ย. 2564 หนุนการเติบโตไตรมาส 4 ปี 2564 ทั้งนี้คาดการเปิดตัวเกม Real Yulgang และ Cabal Mobile จะหนุนการเติบโตของกำไรในช่วงครึ่งหลังของปี 2564 ท่ามกลางการล็อคดาวน์ที่ทวี ความรุนแรงขึ้นในแถบภูมิภาคเอเชียตะวันออกเฉียงใต้
โดยเห็นโอกาสในการร่วมมือกับนักพัฒนา และการเพิ่มทุน เนื่องจากสถานะทางการเงินที่ดีในขณะนี้ (มีเงินสดสุทธิประมาณ 700 ล้านบาท) การประเมินมูลค่าและความเสี่ยง มูลค่าเหมาะสม 18.20 บาท อิงตาม P/E ปี 2565 ที่ 20 เท่า เทียบเท่ากับ PEG 1 เท่า ความเสี่ยงที่ สำคัญได้แก่ 1) ผลิตภัณฑ์มี life cycle ที่สั้น 2) ความล่าช้าในการเปิดตัวเกม 3) เกมใหม่ได้รับผลตอบรับไม่ดี  และ4) การเก็บหนี้ แนะนำ “ถือ”
 